Besigheidsbytjies se besigheidsplan: Beplan jou besigheid so (Deel 2) - AfriForum
Daar is baie kinders daarbuite wat hulle eie besighede het. Om met jou eie besigheid te begin het jy eerstens 'n uitstekende idee vir 'n besigheid nodig en tweedens 'n soliede besigheidsplan. 'n Besigheidsplan kan gekompliseerd raak, maar dit hoef ook nie te wees nie. Solank jou besigheidsplan 'n paar noodsaaklikhede bevat, het jy alles wat jy nodig het om te begin. Aangesien die Maart/April-vakansie hierdie jaar bietjie langer is as gewoonlik, maak sommer nou al van die ekstra tyd gebruik om aan jou besigheid te werk en maak seker dat jy vanaf 1 April tot 31 Julie 2020 vir AfriForum en AfriVriendelik se Besigheidsbytjies-entrepreneurskompetisie inskryf. Hierdie kompetisie word aanlyn gedryf op www.besigheidsbytjies.co.za en inskrywings is absoluut gratis. Laerskoolleerders en graad 8- en 9-leerders kan hiervoor inskryf! Daar is groot pryse op die spel!
In die vorige blog het ons wenke gedeel oor hoe jy jou besigheidsidee kan ontwikkel. Hier is 'n paar wenke oor hoe jy jou besigheid kan beplan:
1 Stel vas of jy werknemers nodig het
2 Maak 'n lys van die voorraad wat benodig word om aan die gang te kom
Skryf neer hoeveel elke item op jou lys kos en bring die totale koste in berekening. Hierdie is jou beraamde aanvangskoste. As die aanvangskoste hoër is as jou huidige kapitaal, gesels met jou ouers of met iemand in jou familie om dalk in jou besigheid te belê.
3 Lys die lopende uitgawes wat jy verwag
As jy byvoorbeeld 'n grasperkversorgingsbesigheid begin waar jy mense se gras sny, het jy 'n plan nodig om jou lopende uitgawes te dek, soos brandstof om jou grassnyer te laat werk. As jy enige werknemers het wat jy moet betaal, moet dit ook by jou lopende uitgawes gevoeg word.
Wanneer jy jou lys van lopende uitgawes optel sal dit vir jou 'n goeie idee gee van wat dit jou in totaal gaan kos om jou besigheid aan die gang te hou.
'n Ander voorbeeld is wanneer jy byvoorbeeld koekies bak om te verkoop – jy sal dan die totaal moet uitwerk van wat al jou bestanddele jou gaan kos en hoe gereeld jy bestanddele moet aankoop.
4 Besluit hoeveel jy vir jou produk/diens gaan vra
Dink aan hoeveel dit jou sal kos om jou produk te maak of om jou diens te lewer. As jy 'n wins wil maak, moet jy meer vir jou produk/diens vra as wat dit jou gaan kos om dit te maak/te lewer. As jy byvoorbeeld 'n dosyn koekies verkoop, moet jy eers uitvind hoeveel dit jou sal kos om 'n dosyn koekies te maak:
Jy moet ook die tyd wat dit jou sal neem om jou produk te maak/om jou diens te lewer, in berekening bring. Jy kan dan ook pryse uitwerk oor hoeveel wins jy graag sal wil maak. Jy moet ook die tyd in berekening bring waarvoor jy nie betaal word nie, soos byvoorbeeld om jou besigheid te adverteer of om na 'n kliënt se huis te gaan – soos jou vervoer.
Laai gerus AfriForum en AfriVriendelik se Besigheidsbytjiegids gratis af, en dan kan jy solank aan jou besigheidsplan begin werk.